b'\n_START_ARTICLE_\nUkazul de la Ems\n_START_PARAGRAPH_\nUkazul de la Ems (\xc3\xaen limbile rus\xc4\x83: \xd0\xad\xd0\xbc\xd1\x81\xd0\xba\xd0\xb8\xd0\xb9 \xd1\x83\xd0\xba\xd0\xb0\xd0\xb7, ucrainean\xc4\x83: \xd0\x95\xd0\xbc\xd1\x81\xd1\x8c\xd0\xba\xd0\xb8\xd0\xb9 \xd1\x83\xd0\xba\xd0\xb0\xd0\xb7), a fost un decret secret (ukaz) al \xc8\x9barului Alexandru al II-lea al Rusiei emis \xc3\xaen 1876, prin care se interzicea folosirea limbii ucrainene (a\xc8\x99a-numitul dialect malorus) pentru lucr\xc4\x83rile tip\xc4\x83rite, cu excep\xc8\x9bia retip\xc4\x83ririi documentelor vechi. Ukazul interzicea de asemenea importul de publica\xc8\x9bii, punerea \xc3\xaen scen\xc4\x83 a pieselor de teatru sau \xc8\x9binerea de conferin\xc8\x9be \xc3\xaen limba ucrainean\xc4\x83. Ukazul \xc3\xae\xc8\x99i datoreaz\xc4\x83 numele ora\xc8\x99ului Bad Ems din Germania, unde a fost promulgat actul.\n_START_SECTION_\nContextul general\n_START_PARAGRAPH_\nLa sf\xc3\xa2r\xc8\x99itul deceniului al \xc8\x99aptelea al secolului al XIX-lea, dup\xc4\x83 cincisprezece ani de la desfiin\xc8\x9barea societ\xc4\x83\xc8\x9bii secrete ucrainean\xc4\x83 Fr\xc4\x83\xc8\x9bia Sfin\xc8\x9bilor Chiril \xc8\x99i Metodie, \xc8\x99i exilarea fondatorul ei Nicolai Kostomarov, intelectualii ucraineni luptau \xc3\xaen continuare pentru recunoa\xc8\x99terea culturii na\xc8\x9bionale. \xc3\x8en mai multe ora\xc8\x99e ucrainene au ap\xc4\x83rut asocia\xc8\x9bii culturale Hromada \xc8\x99i \xc8\x99coli de duminic\xc4\x83. Lupta pentru cultura na\xc8\x9bional\xc4\x83 se d\xc4\x83dea prin intermediul publica\xc8\x9biilor, at\xc3\xa2t \xc3\xaen limba rus\xc4\x83 c\xc3\xa2t \xc8\x99i \xc3\xaen ucrainean\xc4\x83, a\xc8\x99a cum au fost ziarele \xd0\x9e\xd1\x81\xd0\xbdo\xd0\xb2\xd0\xb0 (Osnova = Baza) (1861 \xe2\x80\x93 1862) a lui Kostomarov sau \xd0\xa7\xd0\xb5\xd1\x80\xd0\xbd\xd0\xb8\xd0\xb3\xd0\xbe\xd0\xb2\xd1\x81\xd0\xba\xd0\xb8\xd0\xb9 \xd0\xbb\xd0\xb8\xd1\x81\xd1\x82\xd0\xbe\xd0\xba (Cernihovskii Listok = Foi\xc8\x9ba Cernigovului) (1861 \xe2\x80\x93 1863) a lui Leonid Hlibov, monografiile (biografia hatmanului cazac Bogdan Hmelni\xc8\x9bki de Kostomarov, monografiile istorico-folcloristice \xd0\x97\xd0\xb0\xd0\xbf\xd0\xb8\xd1\x81\xd0\xba\xd0\xb8 \xd0\xbe \xd0\xae\xd0\xb6\xd0\xbd\xd0\xbe\xd0\xb9 \xd0\xa0\xd1\x83\xd1\x81\xd0\xb8 (Note despre Rusia sudic\xc4\x83) ale lui Panteleimon Kuli\xc8\x99) sau abecedarele (\xd0\x91\xd1\x83\xd0\xba\xd0\xb2\xd0\xb0\xd1\x80 \xd1\x8e\xd0\xb6\xd0\xbd\xd0\xbe\xd1\x80\xd1\x83\xd0\xba\xd1\x81\xd0\xb8\xd0\xb9 = Abecedarul ru\xc8\x99ilor de sud) de Taras \xc8\x98evcenko). \xc3\x8en gazeta Osnova, Kostomarov a publicat influentul s\xc4\x83u articol \xe2\x80\x9eDou\xc4\x83 na\xc8\x9bionalit\xc4\x83\xc8\x9bi ruse\xe2\x80\x9d._NEWLINE_De\xc8\x99i \xe2\x80\x9eucrainismul\xe2\x80\x9d (sau \xe2\x80\x9emalorusianismul\xe2\x80\x9d) a fost considerat un curent popular \xc8\x99i la mod\xc4\x83 \xc3\xaen cercurile culturale ruse, a \xc3\xaenceput o dezbatere asupra rela\xc8\x9biei acestuia cu ideologia rus\xc4\x83 a panslavismului, (rezumat printr-un citat din Pu\xc8\x99kin: \xe2\x80\x9enu se vor uni toate r\xc3\xa2urile slave \xc3\xaen marea rus\xc4\x83?\xe2\x80\x9d). Ru\xc8\x99ii conservatori numeau mi\xc8\x99carea de rena\xc8\x99tere na\xc8\x9bional\xc4\x83 ucrainean\xc4\x83 \xe2\x80\x9eintrig\xc4\x83 polonez\xc4\x83\xe2\x80\x9d, iar polonezii se pl\xc3\xa2ngeau c\xc4\x83 ucrainismul era utilizat ca arm\xc4\x83 \xc3\xaempotriva culturii poloneze \xc3\xaen Ucraina vestic\xc4\x83 (de pe malul vestic al Niprului)._NEWLINE_Dup\xc4\x83 abolirea iob\xc4\x83giei din 1861, numero\xc8\x99i mo\xc8\x99ieri au fost puternic nemul\xc8\x9bumi\xc8\x9bi de pierderea \xc8\x99erbilor lor, \xc3\xaen vreme ce \xc8\x9b\xc4\x83ranii au fost nemul\xc8\x9bumi\xc8\x9bi de condi\xc8\x9biile emancip\xc4\x83rii. \xc3\x8en aceast\xc4\x83 atmosfer\xc4\x83 de nemul\xc8\x9bumire general\xc4\x83, la curtea de la Sankt Petersburg au ajuns ve\xc8\x99tile despre comploturile secesioniste ale unor lideri ucraineni. R\xc4\x83scoala din ianuarie 1863 din Polonia a acutizat tensiunile legate de separatismul etnic din imperiu. Mai mul\xc8\x9bi activi\xc8\x99ti ucraineni au fost aresta\xc8\x9bi, \xc8\x99colile de duminic\xc4\x83 \xc8\x99i asocia\xc8\x9biile culturale au fost interzise, iar publica\xc8\x9biile lor au fost suspendate._NEWLINE_O traducere nou\xc4\x83 de Filipp Moracevski a unor p\xc4\x83r\xc8\x9bi ale Noului Testament a fost supus\xc4\x83 examin\xc4\x83rii \xc8\x99i aprobat\xc4\x83 de Academia Imperial\xc4\x83 de \xc8\x98tiin\xc8\x9be, dar a fost respins\xc4\x83 de Sf\xc3\xa2ntul Sinod al Bisericii Ortodoxse Ruse, deoarece a fost considerat\xc4\x83 suspect\xc4\x83 din punct de vedere politic. Ca r\xc4\x83spuns, ministrul de interne, contele Piotr Valuev, a emis pe 18 iulie 1863 un ordin c\xc4\x83tre cenzorii de stat. Circulara Valuev a introdus o nou\xc4\x83 politic\xc4\x83 de cenzur\xc4\x83 bazat\xc4\x83 pe opinia contelui conform c\xc4\x83reia \xe2\x80\x9elimba ucrainean\xc4\x83 nu a existat niciodat\xc4\x83, nu exist\xc4\x83 \xc8\x99i nu va exista vreodat\xc4\x83\xe2\x80\x9d. Circulara a interzis publicarea c\xc4\x83r\xc8\x9bilor seculare sau religioase (mai pu\xc8\x9bin cele beletristice) \xc3\xaen ucrainean\xc4\x83, pe baza presupunerii c\xc4\x83 asemenea publica\xc8\x9bii au un context cu poten\xc8\x9bial primejdios, dat fiind faptul c\xc4\x83 sus\xc8\x9bine ideea antiimperial\xc4\x83 a existen\xc8\x9bei unei na\xc8\x9biuni ucrainene.\n_START_SECTION_\nApari\xc8\x9bia ukazului\n_START_PARAGRAPH_\n\xc3\x8en deceniul al optulea al secolului al XIX-lea, organiza\xc8\x9bia Hromada din Kiev \xc8\x99i filiala sud-vestic\xc4\x83 a Societ\xc4\x83\xc8\x9bii Imperiale de Geografie au \xc3\xaenceput s\xc4\x83 publice lucr\xc4\x83ri importante \xc3\xaen limba rus\xc4\x83 despre etnografia ucrainean\xc4\x83. Autorii au \xc8\x9binut un congres \xc3\xaen 1874, ale c\xc4\x83rui rezultate au fost publicate \xc3\xaen ziarul de limb\xc4\x83 rus\xc4\x83 \xd0\x9a\xd0\xb8\xd0\xb5\xd0\xb2\xd1\x81\xd0\xba\xd0\xb8\xd0\xb9 \xd0\xa2\xd0\xb5\xd0\xbb\xd0\xb5\xd0\xb3\xd1\x80\xd0\xb0\xd1\x84 (Telegraful Kievului)._NEWLINE_Unul dintre membrii Societ\xc4\x83\xc8\x9bii Geografice, Mihail Iuzefovici, a trimis dou\xc4\x83 scrisori guvernului din Sankt Petersburg prin care atr\xc4\x83gea aten\xc8\x9bia asupra unei presupuse activit\xc4\x83\xc8\x9bi separatiste. \xc8\x9aarul Alexandru al II-lea a numit o comisie, care a cercetat problema \xc8\x99i a pus o rezolu\xc8\x9bie prin care se recuno\xc8\x99tea existen\xc8\x9ba unor amenin\xc8\x9b\xc4\x83ri la adresa statului \xc8\x99i a recomandat extinderea prevederilor decretului lui Valuev. \xc3\x8en timp ce se trata \xc3\xaen sta\xc8\x9biunea balnear\xc4\x83 Bad Ems \xc3\xaen mai 1876, \xc8\x9barul a semnat un act care avea s\xc4\x83 devin\xc4\x83 cunoscut ca \xe2\x80\x9eUkazul de la Ems\xe2\x80\x9d, prin care extindeau prevederile circularei ministrului de interne asupra tuturor c\xc4\x83r\xc8\x9bilor \xc8\x99i versurilor c\xc3\xa2ntecelor scrise \xc3\xaen \xe2\x80\x9edialectul malorusian\xe2\x80\x9d \xc8\x99i se interzicea importul unor asemenea materiale. Conferin\xc8\x9bele publice, piesele de teatru \xc8\x99i spectacolele muzicale \xc3\xaen limba ucrainean\xc4\x83 au fost interzise, profesorii suspec\xc8\x9bi au fost \xc3\xaendep\xc4\x83rta\xc8\x9bi din posturi, iar organiza\xc8\x9biile \xc8\x99i ziarele ucrainene considerate periculoase au fost \xc3\xaenchise._NEWLINE_Promulgarea ukazului a fost f\xc4\x83cut\xc4\x83 simultan cu luarea altor m\xc4\x83suri \xc3\xaempotriva culturii ucrainene. Mai mul\xc8\x9bi profesori de etnie ucrainean\xc4\x83 au fost \xc3\xaendep\xc4\x83rta\xc8\x9bi din posturile de\xc8\x9binute \xc3\xaen cadrul Universit\xc4\x83\xc8\x9bii Sf\xc3\xa2ntul Vladimir din Kiev, intelectualii fiind nevoi\xc8\x9bi s\xc4\x83 emigreze._NEWLINE_\xc3\x8en 1881, noul \xc8\x9bar Alexandru al III-lea a modificat ukazul. Versurile \xc8\x99i dic\xc8\x9bionarele ucrainene erau permise, dar alfabetul ucrainean (\xe2\x80\x9ekuli\xc8\x99ivka\xe2\x80\x9d, dup\xc4\x83 numele lui Panteleimon Kuli\xc8\x99) era \xc3\xaenc\xc4\x83 interzis, iar publica\xc8\x9biile trebuiau s\xc4\x83 foloseasc\xc4\x83 alfabetul rus (numit peiorativ de ucraineni \xe2\x80\x9eiar\xc3\xae\xc8\x99ka\xe2\x80\x9d dup\xc4\x83 numele a dou\xc4\x83 semne din alfabetul rus \xd1\x8a \xc8\x99i \xd1\x8c \xe2\x80\x93 semnul tare, respectiv moale). Reprezenta\xc8\x9biile teatrale \xc8\x99i spectacolele muzicale satirice puteau fi aprobate de autorit\xc4\x83\xc8\x9bile locale, dar nu se puteau \xc3\xaenfiin\xc8\x9ba trupe teatrale care s\xc4\x83 joace exlusiv \xc3\xaen limba ucrainean\xc4\x83._NEWLINE_\xc3\x8en ciuda apari\xc8\x9biei unui num\xc4\x83r important de publica\xc8\x9bii \xc8\x99i a unor reprezenta\xc8\x9bii \xc3\xaen limba ucrainean\xc4\x83, posibile de multe ori cu ajutorul mituirii autorit\xc4\x83\xc8\x9bilor, dezvoltarea culturii ucrainene a fost stopat\xc4\x83 temporar.\n_START_SECTION_\nUrm\xc4\x83ri\n_START_PARAGRAPH_\nDup\xc4\x83 \xc3\xaenfr\xc3\xa2ngerea revolu\xc8\x9biei din 1905, Academia Imperial\xc4\x83 de \xc8\x98tiin\xc8\x9be a recomandat ca restric\xc8\x9biile impuse de ukazul de la Ems s\xc4\x83 fie ridicate. A re\xc3\xaenceput publicarea ziarelor ucrainene, s-au re\xc3\xaenfiin\xc8\x9bat societ\xc4\x83\xc8\x9bile culturale, la Universitatea din Kiev un num\xc4\x83r de profesori \xc8\x99i-a \xc8\x9binut cursurile \xc3\xaen ucrainean\xc4\x83, iar \xc3\xaen cadrul bisericilor ortodoxe a fost permis\xc4\x83 \xc8\x9binerea slujbelor \xc3\xaen limba locuitorilor._NEWLINE_\xc3\x8en 1910, ministrul de interne Piotr Stol\xc3\xaepin a reintrodus restric\xc8\x9biile vechiului ukaz \xc8\x99i a \xc3\xaenchis societ\xc4\x83\xc8\x9bile culturale \xc8\x99i publica\xc8\x9biile ucrainene. Presa de limb\xc4\x83 rus\xc4\x83 \xc8\x99i unii intelectuali ru\xc8\x99i au lansat o campanie de pres\xc4\x83 \xc3\xaempotriva ideii autonomiei sau separ\xc4\x83rii Ucrainei._NEWLINE_Din acest motiv, intelectualii ucraineni au fost rup\xc8\x9bi de popula\xc8\x9bia rural\xc4\x83, \xc8\x9b\xc4\x83ranii fiind lipsi\xc8\x9bi de orice \xc8\x99ans\xc4\x83 de acces la cultur\xc4\x83 \xc8\x99i educa\xc8\x9bie \xc3\xaen limba matern\xc4\x83. Ideologia imperial\xc4\x83 rus\xc4\x83 domina \xc8\x99coala \xc8\x99i armata, iar limba rus\xc4\x83 era singura folosit\xc4\x83 \xc3\xaen afacerile oficiale, \xc3\xaen locurile publice din ora\xc8\x99e, \xc3\xaen birourile administra\xc8\x9biei de stat, etc. Identitatea na\xc8\x9bional\xc4\x83 ucrainean\xc4\x83 avea s\xc4\x83 se \xc3\xaent\xc4\x83reasc\xc4\x83 \xc3\xaens\xc4\x83 \xc3\xaen provincia austro-ungar\xc4\x83 Gali\xc8\x9bia, departe de puterea imperial\xc4\x83 rus\xc4\x83._NEWLINE_Ukazul de la Ems nu a fost niciodat\xc4\x83 abrogat \xc3\xaen mod oficial, dar a fost lovit de nulitate odat\xc4\x83 cu restul legilor imperiale ruse dup\xc4\x83 izbucnirea Revolu\xc8\x9biei din Februarie. Limba \xc8\x99i cultura ucrainean\xc4\x83 au primit un imbold puternic pentru dezvoltare dup\xc4\x83 1918, \xc3\xaen forma\xc8\x9biunile statale efemere Republica Popular\xc4\x83 Ucrainean\xc4\x83 \xc8\x99i Hatmanatul \xc8\x99i, \xc3\xaen Uniunea Sovietic\xc4\x83, \xc3\xaen timpul aplic\xc4\x83rii politicii de \xe2\x80\x9eindigenizare\xe2\x80\x9d (p\xc3\xa2n\xc4\x83 la sf\xc3\xa2r\xc8\x99itul deceniului al patrulea).'